ananddey/assamese-wiki-corpus huggingface dataset:
তাল বতাহী

তাল বতাহী (, বৈজ্ঞানিক নাম -Cypsiurus balasiensis) এটা সৰু আকাৰৰ ছুইফ্ট গোটৰ চৰাইৰ প্ৰজাতি।

বিৱৰণ

তাল বতাহীৰ দেহৰ দৈৰ্ঘ্য সাধাৰণতে ১৩ ছে:মি: পৰ্যন্ত হয়। ইয়াৰ দেহৰ বৰণ শেঁতা মুগা। ইয়াৰ ডেউকা খুবেই দীঘলীয়া। দেহৰ আকাৰো দীঘলীয়া আৰু দীঘল নেজডাল মাজতে ফটা থাকে। ইয়াৰ মতা আৰু মাইকী দুয়ো দেখাত একে হয়। পোৱালি তাল বতাহী চৰাইৰ নেজডাল চুটি হোৱা দেখা যায়।

আচৰণ

তাল বতাহী চৰায়ে বেছিভাগ সময় উৰিয়েই কটায়। উৰন্ত অৱস্থাতে ইহঁতে পোক-পতংগ ধৰি ভক্ষণো কৰে।

আলোকচিত্ৰৰ ভঁৰাল

তথ্যসূত্ৰ

শ্ৰেণী:বতাহী
শ্ৰেণী:জীৱবিজ্ঞান
শ্ৰেণী:অসমৰ চৰাই
লিছা এম ডায়মণ্ড

লিছা এম ডায়মণ্ড (ইংৰাজী: Lisa M. Diamond) এগৰাকী আমেৰিকান মনোবিজ্ঞানী আৰু নাৰীবাদী। তেওঁ ইউটাহ বিশ্ববিদ্যালয়ৰ বিকাশমূলক মনোবিজ্ঞান, স্বাস্থ্য মনোবিজ্ঞান আৰু লিংগ অধ্যয়ন বিভাগৰ এগৰাকী অধ্যাপক। তেওঁৰ গৱেষণাৰ মূল বিষয় হৈছে যৌন অভিমুখিতাৰ বিকাশ, যৌন পৰিচয় আৰু মানৱীয় সম্পৰ্ক। এই গ্ৰন্থখনত তেওঁ ১০বছৰীয়া সময়ছোৱাত ১০০ গৰাকী অ-বিষমকামী মহিলাৰ ওপৰত কৰা অধ্যয়নৰ আধাৰত মহিলাৰ যৌনতাৰ পৰিৱৰ্তনশীলতাৰ বিষয়ে আলোচনা কৰিছে।

প্ৰাৰম্ভিক জীৱন

বেটি ফ্ৰিডেনে তেওঁৰ উচ্চতৰ মাধ্যমিক বিদ্যালয়ত এটা ভাষণ দিয়াৰ পাছত ডায়মণ্ড নাৰীবাদৰ প্ৰতি আগ্ৰহী হৈ পৰিছিল। এই সময়ছোৱাতে তেওঁ নিজকে সমকামী হিচাপে ঘোষণা কৰিছিল আৰু সক্ৰিয়তাবাদৰ পৰিৱৰ্তে সমকামিতাৰ ওপৰত গৱেষণা কৰাৰ সিদ্ধান্ত লৈছিল। তাৰপৰাই তেওঁ ১৯৯৬ চনত স্নাতকোত্তৰ আৰু ১৯৯৯ চনত ডক্টৰেট ডিগ্ৰী লাভ কৰে, দুয়োটাই মানৱ বিকাশমূলক মনোবিজ্ঞান বিষয়ত। তেওঁ ডেভেলপমেণ্টেল চাইক’লজী, আৰ্কাইভছ অৱ চেক্সুৱেল বিহেভিয়াৰ আৰু অন্যান্য বিভিন্ন আলোচনীৰ সম্পাদকীয় বোৰ্ডত কাম কৰে। তেওঁ অধ্যয়ন কৰা যৌন পৰিৱৰ্তনশীল মহিলাসকলে "সেই পৰিৱৰ্তনবোৰ ইচ্ছাকৃত বুলি অনুভৱ কৰা নাছিল" আৰু কিছুমানে আনকি সেইবোৰক প্ৰতিৰোধো কৰে। চেক্সুৱেল ফ্লুইডিটি গ্ৰন্থখন উভকামী সাহিত্যৰ বাবে প্ৰদান কৰা লেমডা লিটাৰেৰী এৱাৰ্ডৰ চূড়ান্ত তালিকাতো স্থান পাইছিল।

তথ্যসূত্ৰ

বাহ্যিক সংযোগ

ইউটাহ বিশ্ববিদ্যালয়ত ডায়মণ্ড (ডাউনলোড কৰিব পৰা বৈজ্ঞানিক প্ৰবন্ধসমূহ)
ৰেডিঅ' ৱেষ্টত ডায়মণ্ডৰ সাক্ষাৎকাৰ (এঘণ্টা জোৰা), ২০১৪, য'ত তেওঁৰ যৌন পৰিৱৰ্তনশীলতাৰ গৱেষণাৰ ওপৰত আলোকপাত কৰা হৈছে।
ডায়মণ্ডৰ প্ৰকাশনৰ তালিকা, ইউটাহ বিশ্ববিদ্যালয়

শ্ৰেণী:লেচবিয়ান বিজ্ঞানী
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:মনোবিজ্ঞানী
নেপালৰ প্ৰাকৃতিক ইতিহাসৰ সংগ্ৰহালয়

নেপালৰ প্ৰাকৃতিক ইতিহাসৰ সংগ্ৰহালয় বিশ্ব ঐতিহ্য ক্ষেত্ৰ স্বয়ম্ভুনাথৰ ওচৰত অৱস্থিত। সংগ্ৰহালয়ট‍ি ১৯৭৫ চনত স্থাপন কৰা হৈছিল। তেতিয়াৰ পৰা সংগ্ৰহালয়টিয়ে‍ নেপালৰ উদ্ভিদ, প্ৰাণী আৰু ভেঁকুৰৰ ৫০,০০০ নমুনা সংগ্ৰহ কৰিছে।

প্ৰাকৃতিক ইতিহাস সংগ্ৰহালয়ৰ পত্ৰিকা

নেপালৰ প্ৰাকৃতিক ইতিহাসৰ সংগ্ৰহালয়‍ে ১৯৭৭ চনৰ পৰা প্ৰতি বছৰে এখন পত্ৰিকা প্ৰকাশ কৰি আহিছে। জাৰ্ণেল অৱ নেচাৰেল হিষ্ট্ৰী মিউজিয়াম নামৰ এই পত্ৰিকাখন হৈছে নেপালৰ প্ৰকৃতি সম্পৰ্কীয় আটাইতকৈ পুৰণি পত্ৰিকা। সংগ্ৰহালয়টিয়ে‍ নেপালৰ বন্যপ্ৰাণী বিষয়ক অসংখ্য কিতাপ আৰু ফিল্ড গাইড প্ৰকাশ কৰিছে।

এন.এইচ.এম. আৰু চি.আই.টি.ই.এছ.

এই সংগ্ৰহালয়টি হৈছে চাইটছ (বিপন্ন প্ৰজাতিৰ বন্যপ্ৰাণী আৰু উদ্ভিদৰ আন্তঃৰাষ্ট্ৰীয় বাণিজ্যৰ সন্মিলন)ৰ বাবে নেপালৰ প্ৰাণীৰ বৈজ্ঞানিক কৰ্তৃপক্ষ। ই শিক্ষক, শিক্ষাৰ্থী আৰু নেপালৰ সংৰক্ষণ ক্ষেত্ৰত কাম কৰা লোকসকলৰ বাবে চাইটছ সম্পৰ্কীয় বিষয়ত প্ৰশিক্ষণ কাৰ্যসূচী অনুষ্ঠিত কৰে।

নমুনা

সংগ্ৰহালয়টিৰ বিশাল সংগৃহীত নমুনাসমূহ হৈছে নেপালৰ জীৱ বৈচিত্ৰ্যৰ এক ভাণ্ডাৰ। ইয়াত পখিলা আৰু মথৰ ১৪,৮৪৩টা নমুনা, ভেঁকুৰৰ ৪.১৪২টা নমুনা, ড্ৰেগনফ্লাইৰ ১,৪৬৪টা নমুনা আৰু অন্যান্য পোক-পতংগ ১,৬০৪টা নমুনা আছে‍। ইয়াত নিম্ন কৰ্ডেটৰ ছয়টা নমুনা, মাছৰ ৮৯০টা নমুনা, উভচৰ প্ৰাণীৰ ১০৭টা নমুনা, সৰীসৃপৰ ৩৯০টা নমুনা আৰু চৰাইৰ ১,১৯৪টা নমুনা আছে। সংগ্ৰহালয়টিত স্তন্যপায়ী প্ৰাণীৰ সংগৃহীত নমুনাৰ সংখ্যা মুঠ ২২৫টা। ইয়াত ৯৬৪টা জীৱাশ্ম আৰু জীৱ-জন্তুৰ শৰীৰৰ অংশৰ উপৰিও ২২টা কংকালৰ নমুনাও আছে। সংগ্ৰহালয়টতি‍ প্লাষ্টিক-মাটিৰ ১০৭টা আৰু শিল আৰু খনিজ পদাৰ্থৰ ৭৪টা মডেল আছে। সংগ্ৰহালয়ৰ উদ্ভিদ আৰু মাইকোলজিকেল সংগ্ৰহসমূহ সমানেই আকৰ্ষণীয়। ইয়াত শৈবাল (১২৪টা), ভেঁকুৰ আৰু কাঠফুলা (২,৩২০টা), লাইকেন (৬১টা), ব্ৰায়'ফাইটে (১,১২৪টা) টেৰিডোফাইট (৫০৭টা), জিমনোস্পাৰ্ম (১৬৩টা) আৰু এঞ্জিঅ'স্পাৰ্ম (৫,০৩৪টা) নমুনা আছে‍।

সংগ্ৰহালয়টোত নেপালৰ একমাত্ৰ স্থানীয় চৰাই প্ৰজাতি কাঁইটযুক্ত বেবলৰৰ নমুনাও আছে। চীনৰ পৰা অহা বিদেশী চৰাই গোল্ডেন ফেজেণ্টৰ এটা নমুনাও প্ৰদৰ্শিত কৰা হৈছে।
ইয়াৰ লগতে প্ৰদৰ্শন কৰা হৈছে বিশ্বৰ সৰ্ববৃহৎ মথ প্ৰজাতি এটলাছ মথৰ এটা নমুনা।

বিলুপ্ত প্ৰজাতিৰ নমুনা

এই সংগ্ৰহালয়টোৱেই হৈছে মাউছ হৰিণৰ (ভাৰতীয় চেভৰোটেন) নমুনা দেখাৰ একমাত্ৰ স্থান, যিটো নেপালৰ পৰা ইতিমধ্য‍ে বিলুপ্ত হোৱা বুলি ধাৰণা কৰা হয়।

অদ্ভুত নমুনা

সংগ্ৰহালয়টোত কিছুমান বিচিত্ৰ নমুনা আছে, তাৰ ভিতৰত এটা ছাগলীৰ আঠখন ঠেংযুক্ত ভ্ৰূণ, এটা চাৰিখন ঠেং থকা কুকুৰা আৰু এটা দুই মূৰৰ সাপ আছে।

জীৱাশ্ম

সংগ্ৰহালয়টোত দেশখনৰ প্ৰাক-ঐতিহাসিক সময়ৰ কিছুমান অৱশেষও আছে। নেপালৰ শিৱালিক পাহাৰত ঘূৰি ফুৰা হাতীৰ এটা প্ৰজাতি আৰ্কিডিস্কডন ৰ এটা জীৱাশ্মযুক্ত জঁকা আছে। আন এক প্ৰাচীন নমুনা হৈছে শিৱাপিথেকাছ, এক হোমিনয়েডৰ পোষক দাঁত। এটা জঁকা আৰু দাঁতবোৰ ক্ৰমে প্ৰায় ৩ নিযুত বছৰ আৰু ৮-১০ নিযুত বছৰ পুৰণি বুলি বিশ্বাস কৰা হয়।

বিৰল আৰু বিপদাপন্ন প্ৰজাতি

সংগ্ৰহালয়টিত বিৰল আৰু বিপদাপন্ন প্ৰজাতিৰ জীৱ-জন্তুৰ নমুনাও আছে। তাৰ ভিতৰত আছে‍ বৰ ধনেশ, সেউজীয়া বুকুৰ পিট্টা, পেলিকান, ফ্লেমিংগো, পেইণ্টেড ষ্ট্ৰোক, ব্লেক-ক্ৰাউনড নাইট হেৰন, ব্ৰাউন-উড পেঁচা, ক্ৰেষ্টেড চাৰ্পেণ্ট ঈগল আদি চৰাইবোৰৰ কিছু নমুনা। পেন্থেৰা টাইগ্ৰিনা আৰু মনিছ পেণ্টাডেক্টিলা (চীনা পেঙ্গোলিন)ৰ দৰে বিলুপ্তপ্ৰায় প্ৰজাতিবোৰো ইয়াত ৰখা হৈছে।

তথ্যসূত্ৰ

শ্ৰেণী:নেপালৰ পৰ্যটনস্থলী
শ্ৰেণী:সংগ্ৰহালয়
মৰুতীৰ্থ হিংলাজ

মৰুতীৰ্থ হিংলাজ ১৯৫৯ চনৰ বিকাশ ৰায় পৰিচালিত আৰু প্ৰযোজিত এখন ভাৰতীয় বঙালী ভাষাৰ এখন নাট্যধৰ্মী ছবি। এই ছবিখন হিংলাজ তীৰ্থক মহিমামণ্ডিত কৰি বঙালী ঔপন্যাসিক কালিকানন্দ অৱধূতে ৰচনা কৰা একে নামৰ ভ্ৰমণ কাহিনীৰ ওপৰত ভিত্তি ৰচনা কৰা হৈছিল। মুখ্য অভিনেতা আছিল উত্তম কুমাৰ, সাবিত্ৰী চেটাৰ্জী, আৰু অনিল চেটাৰ্জী। সংগীত হেমন্ত মুখাৰ্জীৰ।

নিৰ্মাণ

ছবিখনৰ পৰিচালনা, প্ৰযোজনা আৰু চিত্ৰনাট্য ৰচনা বিকাশ ৰায়ৰ। তেওঁ ছবিখনত অভিনয়ো কৰিছিল। প্ৰথমে দীঘাত ছবিখনৰ দৃশ্যগ্ৰহণ কৰা হৈছিল। দীঘাৰ সমীপৰ সমুদ্ৰৰ উপকূলত বেলুচিস্তানৰ মৰুভূমিৰ সৃষ্টি কৰা হৈছিল। বিকাশ ৰায়ে ছবিখনত ব্যৱহাৰৰ বাবে দুটা উট আনিছিল। চাকুলীয়াতো ছবিখনৰ দৃশ্যগ্ৰহণ কৰা হৈছিল, দুদিন হৈছিল ঘাটশিলাত।

তথ্য সংগ্ৰহ

বাহ্যিক সংযোগ

শ্ৰেণী:বঙালী চলচ্চিত্ৰ
শ্ৰেণী:১৯৫৯ বৰ্ষৰ চলচ্চিত্ৰ
শ্ৰেণী:ভাৰতীয় লোককথাৰ আধাৰত নিৰ্মিত ছবি
সৰ্বকামিতা

সৰ্বকামিতা , হ'ল যিকোনো দৈহিক যৌনতা বা লিংগ পৰিচয়-বিশিষ্ট মানুহৰ প্ৰতি এক প্ৰকাৰৰ যৌন আকৰ্ষণ, ৰোমাণ্টিক প্ৰেম বা আৱেগিক আকৰ্ষণ। সৰ্বকামী ব্যক্তিসকলে নিজকে লিংগ-অন্ধ হিচাপে নিৰ্দেশ কৰে, যাৰ দ্বাৰা বুজোৱা হয় যে, তেওঁলোকে আনৰ প্ৰতি যৌন আকৰ্ষণ অনুভৱ কৰে কিন্তু সেয়া নিৰ্ধাৰণৰ হেতু লিংগ আৰু জৈৱিক যৌন পৰিচয় গুৰুত্বহীন বা অপ্ৰাসংগিক।

এক বিকল্প যৌন পৰিচয় হিচাপে নিৰ্দেশ কৰাৰ লক্ষেৰে সৰ্বকামিতাক নিজ অধিকাৰৰে পৰিচালিত এটি যৌন অভিমুখীতা বা উভকামিতাৰ এক উপ সংহতি হিচাপে বিবেচনা কৰা হয়। সৰ্বকামী ব্যক্তিসকল সুস্পষ্টভাৱে নাৰী বা পুৰুষ হিচাপে চিহ্নিত নহয়। তেওঁলোক একেই লিংগৰ ব্যক্তিৰ সৈতেই সম্পৰ্ক স্থাপনৰ বাবে উন্মুক্ত থাকে, তথা সৰ্বকামিতায় লিঙ্গ দ্বিবিভাজন নামৰ "নিৰ্দিষ্ট যৌন অভিমুখীতাসম্পন্ন দুটি লিংগৰ মতবাদ"ক প্ৰত্যাখ্যান কৰে। সেইহেতু উভকামিতাতকৈয়ো ই অধিক অন্তৰ্ভুক্তিপ্ৰৱণ পৰিভাষা হিচাপে অৰ্থ ব্যক্ত কৰিব পাৰে। সৰ্বকামিতাৰ সৈতে তুলনা কৰাৰ সময়ত কিহৰ দ্বাৰা উভকামী পৰিভাষাটি বিস্তৃত বা অন্তৰ্ভুক্ত হয় সেই বিষয়টি এলজিবিটি সম্প্ৰদায়ৰ মাজত এক বিতৰ্কৰ বিষয়, বিশেষকৈ উভকামী সম্প্ৰদায়ৰ মাজত। উপসৰ্গ পেন- এক প্ৰাচীন গ্ৰীক শব্দৰ পৰা আহিছে যাৰ অৰ্থ হৈছে সকলো, প্ৰতিটো, πᾶν; আনহাতে অমনি- এক লেটিন শব্দ, ইয়াৰো অৰ্থ হৈছে সকলো বা প্ৰতিজন। "লিংগ বৰ্ণালীৰ সকলো লিংগৰ লোকৰ প্ৰতি আকৰ্ষিত" লোকসকলক বৰ্ণনা কৰিবলৈ অমনিচেক্সুৱেলিটি অভিধাটোৰ ব্যৱহাৰ কৰাৰ বিপৰীতে একেখিনি মানুহ বা "লিংগ নিৰ্বিশেষে" মানুহৰ প্ৰতি আকৰ্ষিত লোকসকলক বৰ্ণনা কৰিবলৈ পেনচেক্সুৱেলিটি শব্দৰ ব্যৱহাৰ কৰা হ'ব পাৰে।

হাইব্ৰিড শব্দ পেনচেক্সুৱেলিটি আৰু পেনচেক্সুৱেলিজম প্ৰথমবাৰৰ বাবে ১৯১৪ চনত নথিভুক্ত কৰা হৈছিল। "সমগ্ৰ যৌনতাবাদ" বুলি লিখা এই শব্দটো চিগমাণ্ড ফ্ৰয়েডৰ বিৰোধীসকলে সৃষ্টি কৰিছিল শব্দটোৱে "যৌন প্ৰবৃত্তিয়ে সকলো মানৱীয় কাৰ্যকলাপ, মানসিক আৰু শাৰীৰিক ক্ষেত্ৰত প্ৰাথমিক ভূমিকা পালন কৰে" বুলি অৰ্থ প্ৰকাশ কৰিছিল। সামাজিক মনোবিজ্ঞানী নিক্কি হেফিল্ডৰ মতে "১৯৯০-ৰ দশকত প্ৰথমবাৰৰ বাবে পেনচেক্সুৱেলিটি শব্দটো ব্যৱহাৰ কৰা হৈছিল, "কমকৈ স্বীকৃত পমোচেক্সুৱেলিটি (উত্তৰ-আধুনিক যৌনতা)ৰ বিডিএছএম সম্প্ৰদায়ৰ ভিতৰতে প্ৰাৰম্ভিক ব্যৱহাৰ দেখা গৈছিল।" অৱশ্যে উপসৰ্গ 'পেন'-ৰে গঠিত পেনচেক্সুৱেলিটি হৈছে যিকোনো লিংগ বা লিংগৰ ব্যক্তিৰ প্ৰতি যৌন আকৰ্ষণ। এই সংজ্ঞাবোৰ ব্যৱহাৰ কৰি, আন্তঃলিঙ্গ, ট্ৰান্সজেণ্ডাৰ, বা লিংগ বাইনেৰীৰ বাহিৰত থকা লোকসকলক স্পষ্টভাৱে অন্তৰ্ভুক্ত কৰি পেনচেক্সুৱেলিটিক পৃথকভাৱে সংজ্ঞায়িত কৰা হয়।

সৰ্বকামিতাৰ সজাগতা দিৱস

আন্তৰ্জাতিক ভাৱে স্বীকৃত পেনচেক্সুৱেল বা সৰ্বকামিতা আৰু পেনৰোমাণ্টিক সজাগতা দিৱসৰ এলজিবিটি সজাগতা কাল হৈছে এক বাৰ্ষিক দিন (২৪ মে'), ২০১৫ চনত প্ৰথমবাৰৰ বাবে এই দিৱসটোৰ উদযাপন কৰা হয়, যাতে সৰ্বকামিতা আৰু পেনৰোমাণ্টিক পৰিচয়ৰ বিষয়ে সজাগতা বৃদ্ধি তথা নিজৰ যৌন পৰিচয়ক উদযাপন কৰিব পাৰি।

লগতে চাওক

এলজিবিটি
উভকামিতা
অকামিতা
সমকামিতা
বিপৰীতকামিতা

তথ্যসূত্ৰ

বাহ্যিক সংযোগ

শ্ৰেণী:এলজিবিটি
শ্ৰেণী:যৌন অভিমুখিতা
ডম্বৰু

ডম্বৰু এটা সৰু আকাৰৰ দুমুখীয়া ড্ৰাম, এই বাদ্য সাধাৰণতে হিন্দু ধৰ্ম আৰু "তিব্বেতীয় বৌদ্ধ ধৰ্মত"ত ব্যৱহৃত হয়। ডম্বৰুৰ উৎপত্তি প্ৰাক-বৈদিক কালতে হোৱা বুলি জনা যায়। কথিত আছে, এই বাদ্য মহাদেৱৰ বাদ্য আছিল। ডম্বৰুৱেই সৰ্বপ্ৰথম তাল-বাদ্য বুলিও কোনো কোনোৱে বিশ্বাস কৰে। ডম্বৰুক ডুগডুগি বুলিও কোৱা হৈছিল।

বিৱৰণ

ডম্বৰুৰ অৱয়ৰ কাঠেৰে নিৰ্মিত। মুখ দুখন বৃত্তাকাৰ আৰু চামৰাৰে ঢকা। মুখ দুখনতকৈ বাদ্যটিৰ মাজৰ ডোখৰৰ ব্যাস সৰু; খুন্দনা আকাৰৰ। ডম্বৰুৰ সোঁমাজত, মূৰত দুটা টোপোলা আকৃতিৰ গাঁঠি থকা দুগছ সূতাৰে বন্ধা থাকে। ডম্বৰুৰ গা-টোৰ মাজত হাতেৰে ধৰি ডম্বৰুটো জোকাৰিলে সেই টোপোলা দুটাই ছাল দুখনৰ যথাস্থানত আঘাত কৰি শব্দ ধ্বনিৰ সৃষ্টি কৰে।

ব্যৱহাৰ

পুৰণি কালৰ ধৰ্মানুষ্ঠানত এই বাদ্য ব্যৱহাৰ হৈছিল। আজিকালি কোনো কোনো ধৰ্মানুষ্ঠানত এই বাদ্য ব্যৱহাৰ কৰাৰ উপৰিও বিশেষকৈ ভালুক নাচ, বান্দৰ নাচ আৰু সাপ নচুৱাওতে ডম্বৰু বজোৱা দেখা যায়। বাজীকৰে মন্ত্ৰৰ বাদ্য ৰূপেও এই বাদ্য ব্যৱহাৰ কৰে।

তথ্য সংগ্ৰহ

লগতে চাওক

তিন তাল (তবলা)

বাহ্যিক সংযোগ

Damaru drum on Ancientworlds.com
Damaru works
School of Tibetan Healing Chod

শ্ৰেণী:বাদ্যযন্ত্ৰ
শ্বাহানা গোস্বামী

শ্বাহানা গোস্বামী (,জন্ম-৬ মে' ১৯৮৬) হৈছে এগৰাকী ভাৰতীয় অভিনেত্ৰী। শ্বাহানাই সাধাৰণতে হিন্দী ভাষাৰ ছবিত অভিনয় কৰে। প্ৰযোজনা সহযোগী হিচাপে কেৰিয়াৰৰ পাতনি মেলা শ্বাহানাই পৰৱৰ্তী সময়ত অভিনয়ৰ জগতত ভৰি দিয়ে আৰু একাধিক ভিন্নধৰ্মী ছবিত কাম কৰে। ২০০৯ চনত মুক্তিপ্ৰাপ্ত ৰক অন ছবিত অভিনয় কৰি শ্বাহানাই ফিল্মফেয়াৰৰ পৰা শ্ৰেষ্ঠ অভিনেত্ৰীৰ সমালোচকৰ বঁটা লাভ কৰিবলৈ সক্ষম হৈছিল। ফিল্মফেয়াৰৰ উপৰি শ্বাহানাই আইফা, ষ্টাৰ স্ক্ৰীন আদি বঁটা লাভ কৰিবলৈ সক্ষম হৈছে। ফিৰক, মিডনাইটছ চিলড্ৰেন, বোম্বাই বেগমছ, ব্ৰেক কে বাদ হৈছে শ্বাহানাৰ কিছু উল্লেখযোগ্য কৰ্ম।

প্ৰাৰম্ভিক জীৱন

শ্বাহানাৰ জন্ম হৈছিল নতুন দিল্লীত। তেখেতে দিল্লীৰ চৰ্দাৰ পেটেল বিদ্যালয় আৰু মুম্বাইৰ ছফিয়া কলেজত শিক্ষাগ্ৰহণ কৰে। স্কুলত তেখেতে হাউছ কেপ্টেইন আৰু ক্ৰীড়া চেম্পিয়ন আছিল। তেখেতে দহবছৰৰ কাৰণে গুৰু পদ্মশ্ৰী কিৰণ ছেগলৰ অধীনত ওডিছিৰ প্ৰশিক্ষণ লৈছিল।

কৰ্মজীৱন

সৰুতেই শ্বাহানা পেচাগত অভিনয়ৰ প্ৰতি আকৰ্ষিত হৈছিল। তেখেতে মুম্বাইলৈ আহি নিজৰ স্নাতক শিক্ষা সমাপ্ত কৰে আৰু অভিনয়ৰ ক্ষেত্ৰত থকা সম্ভাৱনাসমূহ অন্বেষণ কৰে। প্ৰথম পদক্ষেপ হিচাপে তেখেতে যামিনী পাঠকৰ থিয়েটাৰ গ্ৰুপত কাম কৰে। ইয়াত তেখেতে প্ৰযোজনা সহযোগী হিচাপে কৰ্মৰত হৈছিল। পৰৱৰ্তী সময়ত শ্বাহানাই তেওঁলোকৰে প্ৰযোজনাত মঞ্চস্থ হোৱা ছিগাল আৰু আৰবিয়ান নাইটছত অভিনয় কৰে।

থিয়েটাৰত কৰ্মৰত হৈ থকাৰ সময়তে টেলেণ্ট কনছালটেণ্ট শ্বানু শৰ্মাই শ্বাহানক নাছিৰুদ্দিন শ্বাহৰ অভিষেককাৰী পৰিচালনা ইউ হোতা ত' ক্যা হোতাৰ বাবে অডিশ্যন দিবলৈ কয়। পৰ্যায়ক্ৰমে শ্বাহানাই ৰীমা কাগতিৰ ছবি "হানিমুন ট্ৰেভেলছ প্ৰাইভেট লিমিটেড"ত বোমান ইৰানীৰ জীয়েকৰ চৰিত্ৰ ৰূপায়ণ কৰে।সেইখিনি সময়তে, ইউ হোতা ত' ক্যা হোতাত শ্বাহানাৰ অভিনয় প্ৰত্যক্ষ কৰা এগৰাকী চিত্ৰগ্ৰহণকাৰীয়ে তেখেতক পাৰ্ছেপ্ট পিকচাৰ কোম্পানীৰ ৰু ব ৰুৰ বাবে অডিশ্যন দিবলৈ পৰামৰ্শ দিয়ে। ছবিখনৰ বাবে শ্বাহানা নিৰ্বাচিত হয় আৰু স্নাতক শিক্ষা গ্ৰহণ কৰি থকাৰ সময়তেই তেখেতে সেইখন ছবিত অভিনয় কৰে। ছবিখনৰ প্ৰথমটো শ্বট শ্বাহানাই বেংককত দিয়ে।

শ্বাহানাৰ বন্ধু শ্বানু শৰ্মা আৰু ছিমৰণে ৰক অন বাবে অভিনয়-শিল্পীৰ বাছনি কৰি থকাৰ সময়তে শ্বাহানাৰ নামটো ছবিখনৰ পৰিচালক অভিষেক কাপুৰক জনোৱা হয়। পৰৱৰ্তী সময়ত শ্বাহানাই ৰক অনৰ বাবে অডিশ্যন দিয়ে আৰু ছবিখনৰ ডেবি নামৰ গুৰুত্বপূৰ্ণ চৰিত্ৰটোত অভিনয়ৰ সুযোগ পায়। এইটো চৰিত্ৰত অভিনয় কৰি শ্বাহানাই দৰ্শক আৰু সমালোচকৰ প্ৰশংসা অৰ্জন কৰাৰ উপৰি বহুকেইটা মানসম্পন্ন বঁটাও লাভ কৰে। তাৰে ভিতৰত ফিল্মফেয়াৰৰ পৰা লাভ কৰা শ্ৰেষ্ঠ অভিনেত্ৰীৰ সমালোচকৰ বঁটাটো অন্যতম। ২০১৩ চনত মুক্তিপ্ৰাপ্ত দীপা মেহতাৰ ছবি মিডনাইটছ চিলড্ৰেন আছিল শ্বাহানাৰ প্ৰথমখন আন্তঃৰাষ্ট্ৰীয় ছবি। ছলমান ৰুশ্বডিৰ একে নামৰ প্ৰখ্যাত উপন্যাসখন ছবিখনৰ আধাৰ আছিল।
২০২১ চনত শ্বাহানাই অলংকৃতা শ্ৰীবাস্তৱৰ নিৰ্দেশত বোম্বাই বেগমছ নামৰ ছটা খণ্ডৰ নেটফ্লিক্স চিৰিজটোত অভিনয় কৰে। এইটো ছিৰিজত তেখেতৰ লগতে পূজা ভাট, অম্ৰুতা শুভাস আৰু প্লাৱিতা বৰঠাকুৰয়েও অভিনয় কৰিছে।

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
স্কটীয় গাৰ্লিক ৱিকিপিডিয়া

স্কটীয় গাৰ্লিক ৱিকিপিডিয়া অনলাইন মুক্ত বিশ্বকোষ ৱিকিপিডিয়াৰ স্কটীয় গাৰ্লিক ভাষাৰ সংস্কৰণ। এই সংস্কৰণ আৰম্ভ হৈছিল ২০০৪ চনত। ৱিকিমিডিয়া ফাউণ্ডেশ্যনৰ অন্তৰ্গত এই প্ৰকল্পত বৰ্তমান টা প্ৰবন্ধ আছে।

তথ্যসূত্ৰ

শ্ৰেণী:ৱিকিপিডিয়াসমূহ
শ্ৰেণী:স্কটলেণ্ড
দেৱী প্ৰসাদ শেট্টী

দেৱী প্ৰসাদ শেট্টী হৈছে এগৰাকী ভাৰতীয় হৃদৰোগ বিশেষজ্ঞ আৰু উদ্যোগী। তেখেত নাৰায়ণা হেল্থ (Narayana Health) নামৰ ২১টা চিকিৎসা-কেন্দ্ৰযুক্ত সংস্থাটোৰ প্ৰতিষ্ঠাতা আৰু অধ্যক্ষ। তেখেতে ১৫,০০০ টাতকৈও অধিক হৃদৰোগৰ অস্ত্ৰোপচাৰ কৰিছে। ভাৰতৰ স্বাস্থ্যখণ্ডলৈ আগবঢ়োৱা অনবদ্য অৱদানৰ বাবে ২০০৪ চনত তেওঁক ভাৰত চৰকাৰে পদ্মশ্ৰী আৰু ২০১২ চনত পদ্মভূষণ প্ৰদান কৰে।

প্ৰাৰম্ভিক জীৱন

১৯৫৩ চনৰ ৮ মে'ত কৰ্ণাটকৰ দক্ষিণ কানাড়া জিলাৰ এখন গাঁৱত দেৱী প্ৰসাদ শেট্টীৰ জন্ম হৈছিল। তেওঁ আছিল পিতৃ-মাতৃৰ অষ্টমগৰাকী সন্তান। তেওঁলোকৰ মুঠতে নগৰাকী সন্তান আছিল। বিদ্যালয়ৰ পঞ্চম শ্ৰেণীত পঢ়ি থকা অৱস্থাতেই তেওঁ হৃদৰোগৰ চাৰ্জন হ'ম বুলি সিদ্ধান্ত লৈছিল, যেতিয়া তেওঁ দক্ষিণ আফ্ৰিকাৰ চিকিৎসক ক্ৰিষ্টিয়ান বাৰ্নাডে কৰা পৃথিৱীৰ প্ৰথমটো হৃদযন্ত্ৰ প্ৰতিষ্ঠাপনৰ বিষয়ে শুনিছিল।
১৯৭৯ চনত এমবিবিএছৰ শিক্ষা সমাপ্ত কৰাৰ পাছত তেওঁমাংগালোৰস্থিত কস্তুৰবা চিকিৎসা মহাবিদ্যালয়ত সাধাৰণ অস্ত্ৰোপচাৰ বিষয়ত পষ্ট-গ্ৰেজুৱেট কৰিছিল। তাৰপিছত তেখেতে ইংলেণ্ডৰ ৰয়েল কলেজ অৱ চাৰ্জনছৰ পৰা এফআৰচিএছ (FRCS) অৰ্জন কৰিছিল।

কৰ্মজীৱন

১৯৮৯ চনত শেট্টী ভাৰতলৈ ঘূৰি আহে আৰু আৰম্ভণিতে কলিকতাস্থিত বি.এম. বিৰলা হস্পিতালত কাম কৰে। ১৯৯২ চনত "ৰনি" নামৰ এটা নবছৰীয়া শিশুৰ দেহত পোনপ্ৰথমে তেখেতে হৃদৰোগৰ অস্ত্ৰোপচাৰ কৰে। কলিকতাত মাদাৰ টেৰেছাৰ হাৰ্ট-এটেক এটা হোৱাৰ পিছত শেট্টীয়ে তেখেতৰ অস্ত্ৰোপচাৰ কৰে আৰু পৰৱৰ্তী পৰ্যায়ত তেখেতৰ ব্যক্তিগত চিকিৎসকৰ দায়িত্ব পালন কৰে।
২০১২ চনৰ আগষ্টত শেট্টীয়ে ট্ৰিমেডএক্স(TriMedx)ৰ লগত এক চুক্তিত আৱদ্ধ হয়। এই চুক্তি অনুসৰি ভাৰতত এটা হাস্পতালৰ শৃংখলা সৃষ্টি কৰিবলৈ যুগ্ম উদ্যোগ লোৱা হয়।

শেট্টীয়ে কলিকতাত ৰবীন্দ্ৰনাথ ঠাকুৰ আন্তঃৰাষ্ট্ৰীয় হৃদবিজ্ঞান প্ৰতিষ্ঠান (RTIICS) প্ৰতিষ্ঠা কৰে আৰু বাংগালোৰ আন্তঃৰাষ্ট্ৰীয় বিমানবন্দৰৰ কাষত ৫,০০০ বিছনাযুক্ত বিশেষ চিকিৎসালয় স্থাপন কৰিবলৈ কৰ্ণাটক চৰকাৰৰ লগত এক বুজাবুজিৰ চুক্তিত স্বাক্ষৰ কৰে। ঠিক একেদৰে আহমেদাবাদতো ৫,০০০ বিছনাযুক্ত এখন চিকিৎসালয় স্থাপন কৰিবলৈ গুজৰাট চৰকাৰৰ লগত বুজাবুজিৰ চুক্তিত স্বাক্ষৰ কৰে।

২০১৩ চনত বাংগালোৰত অনুষ্ঠিত হোৱা IACCCON ৰ বাৰ্ষিক বৈজ্ঞানিক অধিৱেশনত শেট্টীক Indian Association of Clinical Cardiologists ৰ মুখ্য পৃষ্ঠপোষক নিৰ্বাচিত কৰা হয়।

বঁটা-সন্মান

পদ্মভূষণ, ২০১২ চনত।
কৰ্ণাটক ৰত্ন, ২০০১ চনত।
বছৰটোৰ উদ্যোগী বঁটা, ইক'নমিক টাইমছৰ দ্বাৰা ২০১২ চনত।
সামাজিক উদ্যোগৰ বাবে স্বাব সংস্থা বঁটা (Schwab Foundation's award), ২০০৫ চনত।

ডা: বি.চি. ৰয় ৰাষ্ট্ৰীয় বঁটা, ২০০৩ চনত, চিকিৎসাৰ প্ৰখ্যাত ব্যক্তি শিতানত।
পদ্মশ্ৰী, ২০০৪ চনত।
বৰ্ষটোৰ আৰ্ণষ্ট আৰু যুৱ উদ্যোগী সন্মান, ২০১২ চনত।

তথ্যসংগ্ৰহ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:চিকিৎসাবিদ
শ্ৰেণী:ভাৰতৰ ব্যৱসায়ী
শ্ৰেণী:পদ্মশ্ৰী বঁটা বিজয়ী
শ্ৰেণী:পদ্মভূষণ বঁটা বিজয়ী
অসম কোষ (গ্ৰন্থ)

অসমকোষ অসমীয়া ভাষাত ৰচিত এখন গ্ৰন্থ। গ্ৰন্থখনৰ সংকলক আৰু সম্পাদক– হেমন্ত কুমাৰ ভৰালী। গ্ৰন্থখনত অসম বুৰঞ্জী, ভূগোল, জাতি-জনগোষ্ঠী, সমাজ-ব্যৱস্থা, কৃষি-শিল্প-সংস্কৃতি, ভাষা-সাহিত্য-সংবাদপত্ৰ, স্থাপত্য-ভাস্কৰ্য, থিয়েটাৰ-নাটক-ৰংগমঞ্চ-চিনেমা, সমাজ জীৱনৰ বিশিষ্ট ব্যক্তিসকল, অনুষ্ঠান-প্ৰতিষ্ঠান, ঐতিহাসিক স্মৃতি-চিহ্ন আদি–অসম বিষয়ক বিবিধ প্ৰসংগৰ তথ্যসমৃদ্ধ বৰ্ণানুক্ৰমিক লেখা আছে। লেখাবোৰৰ লগত প্ৰাসংগিক ফটো আৰু আলোকচিত্ৰও আছে।

বিৱৰণ

প্ৰায় ২০০০টা বিভিন্ন বিষয়ক লেখা এই গ্ৰন্থখনত সংকলিত হৈছে। গ্ৰন্থখনৰ শেষৰফালে অসম সাহিত্য সভাৰ সভাপতিসকলৰ নাম, অসমত ক’ত কি প্ৰথমবাৰৰ বাবে হৈছিল তাৰ বিৱৰণ, বিভিন্ন ক্ষেত্ৰত প্ৰথম অসমীয়াসকলৰ তালিকা, অসমীয়া ভাষা সাহিত্যত প্ৰথমসকলৰ তালিকা, মঞ্চ তথা চলচ্চিত্ৰ জগতত প্ৰথমসকলৰ তালিকা, ভাৰত চৰকাৰৰ পদ্ম সন্মান লাভ কৰাসকলৰ তালিকা, তমল কুমাৰী, শিৱপ্ৰসাদ বৰুৱা ৰাষ্ট্ৰীয় বঁটা লাভ কৰাসকলৰ তালিকা, সৰস্বতী সন্মান লাভ কৰা ব্যক্তিসকলৰ তালিকা, অসম ৰত্ন লাভ কৰা ব্যক্তিসকলৰ তালিকা, জাতীয় সংগীত আদি বিভিন্ন গুৰুত্বপূৰ্ণ তালিকাসমূহ সংলগ্ন হৈ আছে। গ্ৰন্থখনত অসমৰ জাতীয় জীৱনৰ বাবে সেৱা আগবঢ়াই থৈ যোৱা গৰিষ্ঠসংখ্যক মহান ব্যক্তিৰ বিষয়ে পৰিচয়মূলক টোকা আছে। তেওঁলোকৰ ফটো জীৱন পৰিক্ৰমা, সামাজিক, সাহিত্যিক অৱদান আদিৰ বিষয়ে আছে। গ্ৰন্থখনৰ প্ৰথম প্ৰকাশৰ চন– ২০০৫ ডিচেম্বৰ। এতিয়ালৈকে গ্ৰন্থখনৰ ৩টা সংস্কৰণ প্ৰকাশ পাইছে। তৃতীয় সংস্কৰণটো পৰিবৰ্ধিতৰূপত প্ৰকাশ হৈছে ২০১৬ চনত। মূল্য– ৪০০ টকা। মুঠ পৃষ্ঠা- ৫৩২।

তথ্য সংগ্ৰহ

শ্ৰেণী:অসমীয়া গ্ৰন্থ
লুচি হবছ টেইলৰ

লুচি হবছ টেইলৰ (১৪ মাৰ্চ, ১৮৩৩ – ৩ অক্টোবৰ, ১৯১০) এগৰাকী আমেৰিকান দন্ত চিকিৎসক আছিল, ডেণ্টেল স্কুলৰপৰা স্নাতক হোৱা প্ৰথম মহিলা হিচাপে পৰিচিত আছিল (১৮৬৬ চনত অহিঅ' কলেজ অৱ ডেণ্টেল চাৰ্জাৰী)।

আকৌ এবাৰ তেওঁ দন্ত চিকিৎসা বিদ্যালয়ত আবেদন কৰিলে, এইবাৰ অহিঅ’ কলেজ অৱ ডেণ্টিষ্ট্ৰি। লিংগৰ বাবে আকৌ এবাৰ তেওঁক ভৰ্তি কৰিবলৈ অস্বীকাৰ কৰা হ’ল। তাৰপৰাই কলেজৰ স্নাতক এজনে তেওঁক টিউচন দিবলৈ সন্মত হয়, যাৰ ফলত তেওঁ দন্ত চিকিৎসাৰ দিশত পঢ়া-শুনা আগবঢ়াই নিব পাৰে। ১৮৬১ চনত তাই আকৌ এবাৰ কলেজত সোমাবলৈ চেষ্টা কৰাৰ পৰিৱৰ্তে নিজাকৈ প্ৰেকটিছ খুলিবলৈ সিদ্ধান্ত লয়। এবছৰৰ পাছত তেওঁ আইঅ’ৱালৈ গুচি যায় আৰু দন্ত চিকিৎসাৰ প্ৰেকটিছ আৰম্ভ কৰে। ইয়াৰ ফলত তেওঁক ডিপ্লমা অবিহনে দন্ত চিকিৎসক হিচাপে গ্ৰহণ কৰা হয় আৰু আইঅ'ৱা ষ্টেট ডেণ্টেল ছ'চাইটিৰ অংশ হ'বলৈ সক্ষম হয়। আৰু দন্ত চিকিৎসাত ডক্টৰেট ডিগ্ৰী লাভ কৰে। আৰু মিছিগানত দহ বছৰ শিক্ষকতা কৰিবলৈ আৰম্ভ কৰে। ১৮৫৯ চনত তেওঁ চিনচিনাটিলৈ গুচি যায় আৰু ইক্লেক্টিক মেডিকেল কলেজত মেডিকেল স্কুলত আবেদন কৰে। লিংগৰ বাবে হবছক প্ৰৱেশৰপৰা বঞ্চিত কৰা হৈছিল যদিও ইক্লেক্টিকৰ এজন শিক্ষকৰ তত্ত্বাৱধানত ব্যক্তিগতভাৱে অধ্যয়ন কৰিবলৈ সক্ষম হৈছিল। হবছে দন্ত চিকিৎসা কাৰ্যসূচীত আৰু এবাৰ আবেদন কৰিছিল যদিও পুনৰ নাকচ কৰা হৈছিল। ইয়াৰ প্ৰতিক্ৰিয়া স্বৰূপে তেওঁ নিজাকৈ প্ৰেকটিছ মুকলি কৰে, যাৰ ফলত তেওঁ ডিপ্লমা লাভ নকৰাকৈয়ে দন্ত চিকিৎসাৰ প্ৰেকটিছ কৰিব পাৰে। বিশ্বৰ প্ৰথমগৰাকী মহিলা যিয়ে ডেণ্টেল কলেজৰপৰা স্নাতক ডিগ্ৰী লাভ কৰে, পিছলৈ তেওঁ লিখিছিল, "মানুহে আচৰিত হৈছিল যেতিয়া তেওঁলোকে গম পাইছিল যে এগৰাকী কণমানি ছোৱালীয়ে ইমান দূৰলৈকে নিজৰ নাৰী হোৱাৰ অৱস্থাৰ কথা পাহৰি গৈয়ো যে দন্ত চিকিৎসা অধ্যয়ন কৰিব বিচাৰিছে।"

পিছৰ জীৱন

ইয়াৰ পিছত হবছ চিকাগোলৈ গুচি যায় আৰু তাৰপৰাই তেওঁ জেমছ এম টেইলৰক লগ পায় আৰু ১৮৬৭ চনৰ এপ্ৰিল মাহত তেওঁ বিবাহপাশত আবদ্ধ হয়। তাৰ পিছত টেইলৰে স্বামীকো দন্ত চিকিৎসাত প্ৰৱেশ কৰিবলৈ পতিয়ন নিয়াইছিল। ইয়াৰ পিছত দুয়োজনে কেনছাছৰ লৰেন্সলৈ গুচি যায় আৰু তাতেই তেওঁলোকৰ এটা বৃহৎ আৰু সফল অনুশীলন হয়। হবছ ইণ্ডিপেণ্ডেণ্ট অৰ্ডাৰ অৱ অড ফেলোছৰ সহায়ক ডাটাৰ্ছ অৱ ৰেবেঁকা আৰু ফ্ৰীমেছনৰীৰ সহায়ক অৰ্ডাৰ অৱ দ্য ইষ্টাৰ্ণ ষ্টাৰকে ধৰি কেইবাটাও ভ্ৰাতৃত্ববোধৰ সংগঠনৰ সৈতে জড়িত আছিল। ১৮৮৬ চনত স্বামীৰ মৃত্যুৰ পাছত তেওঁ এগৰাকী সক্ৰিয় দন্ত চিকিৎসক হিচাপে কাম কৰা বন্ধ কৰে যদিও ১৯১০ চনৰ ৩ অক্টোবৰত তেওঁৰ নিজৰ মৃত্যুৰ আগলৈকে ৰাজনীতিত অধিক সক্ৰিয় হৈ পৰে, বৃহত্তৰ মহিলাৰ অধিকাৰৰ বাবে প্ৰচাৰ চলায়। দন্ত চিকিৎসক হিচাপে থকা সময়ছোৱাত লুচি হবছ টেইলৰে ভৱিষ্যতে বিশেষকৈ চিকিৎসা ক্ষেত্ৰখনত বহু মহিলাৰ বাবে একেবাৰে নতুন দুৱাৰ মুকলি কৰিছিল। তেওঁৰ মতে "মহিলাসকলক পুৰুষৰ সমান চৰ্তত দন্ত চিকিৎসা বৃত্তিত স্বীকৃতি দিয়াটো সম্ভৱ কৰি" তেওঁৰ যাত্ৰা সম্পূৰ্ণ হৈছে। লুচি হবছ টেইলৰক কেনছাছৰ লৰেন্সৰ অক হিল কবৰস্থানত সমাধিস্থ কৰা হয়।

তথ্যসূত্ৰ

শ্ৰেণী:মহিলা দন্ত চিকিৎসক
নকুল

হিন্দু পুৰাণ মহাভাৰতত নকুল (অৰ্থ: 'বংশৰ আটাইতকৈ সুদৰ্শন') আছিল চতুৰ্থ পাণ্ডৱ। নকুল আৰু তেওঁৰ যমজ ভাই সহদেৱ ৰাণী মাদ্ৰীৰ গৰ্ভজাত। ৰাণী মাদ্ৰী অশ্বিনী-কুমাৰদ্বয়ক আহবান কৰে। অশ্বিনী-কুমাৰদ্বয়ে মাদ্ৰীক বৰ দিয়ে যে তাইৰ দুটা পুত্ৰ উপজিব। ৰাণী যমজ পুত্ৰসহ গৰ্ভৱতী হয় তথা নকুল আৰু সহদেৱক জন্ম দিয়ে।

তথ্যসূত্ৰ

শ্ৰেণী:মহাভাৰতৰ চৰিত্ৰ
ছাদিয়া আবু গাজালেহ

ছাদিয়া আবু গাজালেহ ( ৮ জানুৱাৰী ১৯৪৯ – ২৮ নৱেম্বৰ ১৯৬৮) আছিল এগৰাকী পেলেষ্টাইনী উগ্ৰপন্থী। পঢ়া-শুনা সম্পূৰ্ণ কৰাৰ পাছত তেওঁ পপুলাৰ ফ্ৰণ্ট ফৰ দ্য লিবাৰেচন অৱ পেলেষ্টাইন (পিএফএলপি)ত যোগদান কৰে আৰু ইজৰাইলে পশ্চিম তীৰ দখলৰ বিৰোধিতা কৰা পেলেষ্টাইনী ফেডাইনত অংশগ্ৰহণ কৰা প্ৰথম মহিলাসকলৰ ভিতৰত অন্যতম। নাবলুছৰ ঘৰত বোমা প্ৰস্তুত কৰি থকা অৱস্থাত দুৰ্ঘটনাত নিহত হয় ছাদিয়া। তেওঁক পেলেষ্টাইনত শ্বহীদ আৰু ইজৰাইলত সন্ত্ৰাসবাদী হিচাপে গণ্য কৰা হৈছে।

জীৱনী

১৯৪৯ চনৰ ৮ জানুৱাৰীত জৰ্ডানৰ দখলত থকা পশ্চিম পাৰৰ পেলেষ্টাইনৰ নাবলুছ চহৰত ছাদিয়া আবু গাজালেহৰ জন্ম হৈছিল। তেওঁ নাবলুছৰ ফাতিমিদ স্কুল ফৰ গাৰ্লছত আৰু পিছলৈ আল-আইছিয়া স্কুলত শিক্ষা গ্ৰহণ কৰে। স্কুলত পঢ়ি থকাৰ সময়তে ১৯৬০ চনৰ আৰম্ভণিতে আৰব জাতীয়তাবাদী আন্দোলনত (এএনএম) যোগদান কৰে।

স্কুলৰপৰা স্নাতক হোৱাৰ পিছত ১৯৬৬ চনত তেওঁ সংযুক্ত আৰব গণৰাজ্যৰ কাইৰোলৈ (বৰ্তমান ইজিপ্ত) গুচি যায় আৰু তাৰপৰা আইন শ্বামছ বিশ্ববিদ্যালয়ত এবছৰ সমাজবিজ্ঞান আৰু মনোবিজ্ঞান অধ্যয়ন কৰে। ১৯৬৭ চনত ইজৰাইলে পশ্চিম পাৰ দখল কৰাৰ পাছত তেওঁ পেলেষ্টাইনলৈ উভতি যায়, পৰিয়ালে তেওঁক বিৰত ৰাখিবলৈ চেষ্টা কৰাৰ পাছতো। তেওঁ পুনৰ নাবলাছলৈ গুচি যায় আৰু তাৰপৰাই তেওঁ আন-নাজাহ ৰাষ্ট্ৰীয় বিশ্ববিদ্যালয়ত শিক্ষা সম্পূৰ্ণ কৰে।

১৯৬৭ চনত এএনএমৰ প্ৰাক্তন সদস্যসকলে প্ৰতিষ্ঠা কৰা নৱজাত পপুলাৰ ফ্ৰণ্ট ফৰ দ্য লিবাৰেচন অৱ পেলেষ্টাইন (পিএফএলপি)ত যোগদান কৰে। তেওঁ দ্ৰুতগতিত পদবীসমূহ অতিক্ৰমি সংস্থাটোৰ অন্যতম আগশাৰীৰ ব্যক্তিত্ব হিচাপে পৰিগণিত হয়। দখল কৰা পশ্চিম পাৰত পেলেষ্টাইনী ফেডাইনত অংশগ্ৰহণ কৰা প্ৰথম মহিলাসকলৰ ভিতৰত অন্যতম আছিল তেওঁ। তেওঁ মহিলা ইউনিটসমূহ সংগঠিত আৰু নেতৃত্ব দিছিল, আৰু দখলৰ বিৰুদ্ধে কেইবাটাও সামৰিক অভিযানত অংশগ্ৰহণ কৰিছিল। সশস্ত্ৰ কাৰ্যত প্ৰত্যক্ষভাৱে অংশগ্ৰহণ কৰি তেওঁ পৰম্পৰাগত পেলেষ্টাইনী লিংগ ভূমিকাৰপৰা আঁতৰি আহিছিল, যিয়ে মহিলাসকলক পৰিয়ালৰ সদস্যৰ যত্ন লোৱাৰ ভূমিকাতে সীমাবদ্ধ কৰি ৰাখিছিল।

১৯৬৮ চনৰ ২৮ নৱেম্বৰত আবু গাজালেহ নিজৰ ঘৰত বোমা প্ৰস্তুত কৰি থকাৰ সময়তে নিহত হয়। ইজৰাইলৰ টেল আভিভ চহৰৰ এটা অট্টালিকা উৰুৱাই দিবলৈ বোমাটো ব্যৱহাৰ কৰাৰ পৰিকল্পনা কৰিছিল। ভুলবশতঃ বোমাটো বিস্ফোৰণ হোৱাত তেওঁৰ মৃত্যু হয়।

উত্তৰাধিকাৰ

ইজৰাইলৰ দখল প্ৰতিহত কৰি হত্যা কৰা প্ৰথমগৰাকী পেলেষ্টাইনী মহিলা হিচাপে আবু গাজালেহক পেলেষ্টাইনী জাতীয়তাবাদী আন্দোলনে বহুলভাৱে শ্বহীদ বুলি গণ্য কৰে। ইজৰাইলৰ সূত্ৰত তেওঁক সন্ত্ৰাসবাদী বুলিও বৰ্ণনা কৰা হৈছে।

ইজৰাইলৰ বিৰুদ্ধে সশস্ত্ৰ সংগ্ৰামত মহিলাৰ অংশগ্ৰহণৰ উদাহৰণ হিচাপে আবু গাজালেহক সঘনাই উল্লেখ কৰা হৈছে; তেওঁক ডালাল মোঘ্ৰাবি আৰু লেইলা খালেদকে ধৰি অন্যান্য পেলেষ্টাইনী উগ্ৰপন্থী মহিলাৰ সৈতে তালিকাভুক্ত কৰা হৈছে। আনকি খালেদে নিজেই আবু গাজালেহৰ নামকো তেওঁৰ নম ডি গুৱেৰ হিচাপে গ্ৰহণ কৰিছিল। দক্ষিণ আফ্ৰিকাৰ সমাজবাদী সংগঠন আবাহলালি বেছমজোণ্ডোলোৰ কাৰ্যালয়ত আবু গাজালেহৰ এখন প্ৰতিকৃতি ৰখা হৈছে, লগতে আন কেইবাজনো বিপ্লৱী ব্যক্তিৰ প্ৰতিকৃতিও ৰখা হৈছে।

২০১৪ চনৰ আৰম্ভণিতে পেলেষ্টাইনী ছোৱালীৰ বাবে এখন নতুন মাধ্যমিক বিদ্যালয়ৰ নাম আবু গাজালেহৰ নামেৰে ৰখা হয়; ইজৰাইলৰ সংগঠন আৰুট্জ শ্বেভা আৰু পেলেষ্টাইন মিডিয়া ৱাচে ইয়াক পেলেষ্টাইন কৰ্তৃপক্ষৰ সন্ত্ৰাসবাদৰ প্ৰচাৰ বুলি দাবী কৰে। বিদ্যালয়খনৰ এগৰাকী পেলেষ্টাইনী ছাত্ৰই আবু গাজালেহক "বিস্ময়কৰ পেলেষ্টাইনী যোদ্ধাৰ আৰ্হি" বুলি ধৰি লৈছিল আৰু কৈছিল যে তেওঁলোকে "এই বিদ্যালয়ত তেওঁৰ পথ অনুসৰণ কৰে।" ২০২৩ চনৰ ডিচেম্বৰ মাহত ইজৰাইলৰ গাজা ষ্ট্ৰিপ আক্ৰমণৰ সময়ত ইজৰাইলৰ প্ৰতিৰক্ষা বাহিনীয়ে (আইডিএফ) হত্যাকাণ্ড সংঘটিত কৰা বুলি কোৱা হৈছে।

তথ্যসূত্ৰ

শ্ৰেণী:মৃত ব্যক্তি
শ্ৰেণী:মহিলা উগ্ৰপন্থী
মকৰা

মকৰা হৈছে অষ্ট পদ যুক্ত এক প্ৰকাৰৰ সন্ধিপদী প্ৰাণী। ইহতৰ কিছুমান প্ৰজাতি অতি বিষাক্ত। ইহঁত arachnidaৰ অতি বৃহৎ বৰ্গ আৰু জীৱৰ অন্য সকলো বৰ্গৰ প্ৰজাতিৰ বিচিত্ৰতাৰ ভিতৰত ইহঁতৰ স্থান সপ্তম। এণ্টাৰ্কটিকাক বাদদি পৃথিৱীৰ সকলো মহাদেশতে মকৰা পোৱা যায়, আৰু কিছু বায়বীয় আৰু সাগৰীয় উপনিৱেশক বাদদি প্ৰায় সকলো বাসস্থানতে উপলব্ধ। বিজ্ঞানীসকলে ২০০৮ চনত, মকৰাৰ প্ৰায় ৪৩,৬৭৮ টা প্ৰজাতি, আৰু ১০৯ টা পৰিয়াল চিনাক্ত কৰিছে।

তথ্য সংগ্ৰহ

শ্ৰেণী:সন্ধিপদী প্ৰাণী
তিন তাল (তবলা)

তিন তাল তবলাৰ এটি তাল। এই তালক তবলাৰ প্ৰধান তাল বুলিব পাৰি।

তালটো

তিন তালৰ ঠেকা----
ধা ধিন ধিন ধা ।
x
ধা ধিন ধিন ধা ।
২
ধা তিন তিন তা ।
০
তা ধিন ধিন ধা ।
৩

বিশেষত্ব

তিন তালত ষোল্ল মাত্ৰা আছে। ইয়াৰ ৪টা বিভাগ, প্ৰতি প্ৰতি বিভাগত ৪ মাত্ৰাকৈ। তালটোৰ প্ৰথম মাত্ৰাত সম্, পঞ্চম আৰু ত্ৰয়োদশ মাত্ৰাত তালি আৰু নৱম মাত্ৰাত খালি। এই তাল প্ৰায় স্বতন্ত্ৰ বাদনত আৰু ভজন আদিত ব্যৱহাৰ কৰা হয়।

লগতে চাওক

তবলা

তথ্য সংগ্ৰহ

শ্ৰেণী:সংগীত
শ্ৰেণী:তবলা